Instanţa supremă îi va desemna, vineri, 15 martie, prin tragere la sorţi, pe cei şapte judecători care vor face parte din Biroul Electoral Central pentru alegerile locale şi europarlamentare din luna iunie.
"În exercitarea atribuţiilor prevăzute de art. 2 alin. (3) din Ordonanţa de urgenţă a Guvernului României nr. 21 din 8 martie 2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024, publicată în Monitorul Oficial al României, Partea I, nr. 195 din 8 martie 2024, preşedintele Înaltei Curţi de Casaţie şi Justiţie aduce la cunoştinţă următoarele. În data de 15 martie 2024, orele 13,30, va avea loc şedinţa publică pentru desemnarea, prin tragere la sorţi, a celor 7 judecători ai Înaltei Curţi de Casaţie şi Justiţie care vor face parte din Biroul Electoral Central pentru alegerea membrilor din România în Parlamentul European 2024 şi pentru alegerea autorităţilor administraţiei publice locale din anul 2024", anunţă ÎCCJ într-un comunicat de presă.
Şedinţa se va desfăşura la sediul Înaltei Curţi de Casaţie şi Justiţie din Bucureşti.
Guvernul a adoptat pe 8 martie o ordonanţă de urgenţă care prevede comasarea alegerilor europarlamentare cu cele locale, stabilind data de 9 iunie pentru ambele tipuri de scrutin.